Trente agns indaûr il Parlament european al faseve bon il Progjet di Tratât che al istituìs la Union europeane, fat indenant di Altiero Spinelli.
Ai 14 di Fevrâr dal 1984, ae fin de legjislature là che pe prime volte i eurodeputâts a jerin stâts elets diretamentri dai citadins dai Stâts membris des Comunitâts europeanis, chê risoluzion e vignive fate buine di une maiorance largjonone. Cun chel document il Parlament european al faseve indenant une propueste articolade di riforme e di riorganizazion dal asset istituzionâl des Comunitâts europeanis di in chê volte.
L’intindiment di chel che al ven clamât ‘Progjet Spinelli’, propit par marcâ l’impegn te sô elaborazion de bande di chel che al è stât un dai promotôrs plui atîfs e plui convints de unitât de Europe, a tacâ dal cussì clamât ‘Manifesto di Ventotene’, al jere chel di definî a clâr la distribuzion di competencis tra i Stâts membris e il nivel comunitari. In cheste suaze, là che a vignivin fats indenant ancje il concet di citadinance europeane e la denominazion di Union europeane, si definivin ancje il principi di fonde dal primât dal dirit de Union su chel dai Stâts, chel de partecipazion ative e democratiche dai citadins e chel de sussidiarietât, ven a dî la adozion di dutis lis decisions al nivel istituzionâl plui dongje dai citadins.
Chê propueste di riforme profonde des istituzions comunitariis intune prospetive federâl e jere une vore inovative e salacor rivoluzionarie. Propit par chest, dome pocjis des propuestis operativis e dai indreçaments che si cjatin tal ‘Progjet Spinelli’ a àn rivât adore – e dome in timps plui resints – a jentrâ dentri dai tratâts europeans.
Memoreâ chê iniziative, fate indenant di chel stes Parlament european che pe prime volte a nivel comunitari al veve cjapât sù ancje une iniziative a pro de tutele des minorancis cu lis risoluzions Arfè dal 1981 e dal 1983, nol à dome une valence storiche, par marcâ la impuartance di chel document e de influence, parziâl ma significative, che al à vût intal disvilup dal procès di integrazion continentâl.
L’inovâl de aprovazion dal ‘Progjet Spinelli’ al è ancje une ocasion di riflession su la Europe dal dì di vuê: chê che e je e chê che e mancje e che e covente fate sù.Une Europe dai popui, dai citadins europeans e dai dirits di ducj: plui solidarie, plui juste, plui sane, plui democratiche e pardabon “unide inte diversitât”. Une Europe divierse di chê fate indenant sei di chei che, sglonfs di nazionalisim, populisim e demagogjie. a son cuintri de integrazion europeane, sei di chei che si platin daûr di un europeisim di façade, minimalist, economicistic e intergovernatîf. Une Europe plui Europe, pardabon ‘unide inte diversitât’.
fur_Latn fur_Latn fur_Latn fur_Latn fur_Latn fur_Latn